ప్లాస్టిక్‌ సీసాలు ప్రాణాలు తీస్తున్నాయి!
- బాటిళ్లలో నీరు తాగడం చాలా ప్రమాదకరం
- పలు దీర్ఘకాలిక రోగాలొస్తున్నాయి..
- తెలియక ఆరోగ్యాన్ని గుళ్ల చేసుకుంటున్నారు
- జనహితం కోరే రాగి సీసా కాన్సెప్ట్‌
- పెద్దగా లాభం లేకున్నా..
'డాక్టర్‌ కాపర్‌' తీసుకువచ్చాం..
- ఎంఎస్‌ఆర్‌ ఇండియా సీఈవో మల్లారెడ్డి, ఎండీ రాజశేఖర్‌ రెడ్డి
నవతెలంగాణ, వాణిజ్య విభాగం
ప్లాస్టిక్‌ సీసాల్లో నీరు తాగే సంస్కృతి ఇటీవలి కాలంలో విపరీతంగా పెరిగిపోతోంది. మార్కెట్లో అందుబాటులో ఉన్న సీసాల్లో దాదాపు 85-90 శాతం ప్లాస్టిక్‌ సీసాలు అంతర్జాతీయ ప్రమాణాలతో.. ఆరోగ్యానికి హాని చేయని ప్లాస్టిక్‌తో తయారు చేసిన కావని నివేదికలు చెబుతున్నాయి. విషయ అవగాహన లేని ప్రజలు ప్లాస్టిక్‌ ప్రమాణాలను గాలికి వదిలి.. కేవలం బాటిళ్ల డిజైన్‌ను మాత్రమే పరిగణనలోకి తీసుకొని నీళ్ల సీసాలను కొనుగోలు చేస్తున్నారు. దీంతో క్యాన్సర్‌ వంటి ప్రమాదకర రోగాల భారిన పడుతున్నారు. మరీ ముఖ్యంగా తల్లిదండ్రుల్లో అవగాహన లేకపోవడంతో చిన్న పిల్లలు అనేక దీర్ఘకాలిక వ్యాధులకు గురవుతుండడం ఇటీవలి కాలంలో పెరిగిపోయింది. సరిగ్గా ఇదే విషయానికి చలించిపోయిన హైదరాబాద్‌కు చెందిన ఇద్దరు పారిశ్రామికవేత్తలు సైలెంట్‌ కిల్లర్‌ ప్లాస్టిక్‌ సీసాలకు చెక్‌ చెప్పాలని నిర్ణయించుకున్నారు. ఎంఎస్‌ఆర్‌ ఇండియా పేరుతో సాటిలైట్లకు బ్యాటరీలు, ఉపకరణాలు వంటి తయారీలో నిమగమైన సంస్థ తమ ప్రధాన వ్యాపారంతో పాటు ప్రజాహితం కోరుతూ ప్లాస్టిక్‌ సీసాల స్థానంలో రాగి సీసాలను మార్కెట్లోకి అందుబాటులోకి తేవాలని నిర్ణయించారు. ఆరోగ్య వంతమైన సమాజం ఉంటేనే.. దేశం ఆరోగ్యవంతంగా ముందుకు సాగుతుందన్న భావనతో ఈ కాన్సెప్ట్‌పై నాలుగేండ్లు విశేషమైన పరిశోధనలు జరిపి డాక్టర్‌ కాపర్‌ పేరుతో ప్రపంచంలోనే మొట్టమొదటి సీమ్‌లెస్‌ కాపర్‌ వాటర్‌ బాటిళ్లను మార్కెట్లోకి అందుబాటులోకి తీసుకు వచ్చారు.
ఏడాదికి కోటి సీసాల ఉత్పత్తి..
పురాతన ఆరోగ్య పద్దతులను తిరిగి పరిచయం చేయాలనే ఉద్దేశంతో చేపట్టిన డాక్టర్‌ కాపర్‌ సీసాలకు ప్రయోగాత్మక దశ నుంచే మంచి ఆదరణ లభిస్తున్నట్టుగా ఎంఎస్‌ఆర్‌ ఇండియా ఎండీ రాజశేఖర్‌రెడ్డి తెలిపారు. నేటి ప్రజల అభిరుచుల మేరకు అందంగా ఎలాంటి లీక్‌లు లేకుండా తాము ఈ ఉత్పత్తిని మార్కెట్లోకి తెచ్చేందుకు దేశ, విదేశాల్లో పరిశోధనలు జరిపినట్టుగా రాజశేఖర్‌ వివరించారు. ప్రస్తుతం ఏడాది 18 లక్షల బాటిళ్ల తయారీ సామర్థ్యాన్ని అందుకున్నట్టుగా ఆయన తెలిపారు. దీనిని దశల వారీగా ఏడాదికి కోటి సీసాలను తయారు చేసే స్థాయిని అందుకోనున్నట్టు తెలిపారు. ప్రయోగాత్మక స్థాయిలోనే కేవలం 2 నెలల కాలంలోనే దాదాపు లక్ష బాటిళ్లను విక్రయించినట్టుగా ఆయన వివరించారు. రానున్న ఆరు నెలల కాలంలో దేశం మొత్తం విస్తరించనున్నట్టుగా ఆయన వెల్లడించారు.
దేశంలోని అన్ని ఈ-కామర్స్‌ సైట్లు, రిటైల్‌ చైన్స్‌, మాల్స్‌లో కూడా అందుబాటులో ఉంచన్నట్టుగా తెలిపారు. ప్రస్తుతం దుబారు, ఫ్రాన్స్‌, జర్మనీ, కెనడా, సింగపూర్‌, మలేషియా, యూకే, అమెరికా దేశాలకు కూడా ఎగుమతి చేయనున్నట్టుగా తెలిపారు. మేక్‌ఇన్‌ ఇండియా, స్వచ్ఛ భారత్‌ కార్యక్రమాల్లో భాగంగా సర్కారు ప్రోత్సాహం కోసం తాము ఎదురు చూస్తున్నట్టుగా వివరించారు. ఈ బాటిళ్లలో నీరు తాగడం వల్ల క్యాన్సర్‌ వంటి ప్రమాదకర రోగాలు ధరిచేరకపోవడంతో పాటు థైరాయిడ్‌, ఊబకాయం, జీర్ణకోశ సంబంధిత వ్యాధులు, కోలెస్ట్రాల్‌ నియంత్రణ, గుండె కండరాలకు సంబంధించిన వ్యాధులతో ఆరోగ్యానికి 20 రకాల మేలు జరగుతుందని వివరించారు.
వేద వాక్కులే..
వ్యాపార సూత్రంగా..
ఆధునిక నాగరికత తొలినాళ్ల నుంచి రాగి పాత్రలు ఉపయోగించడం.. వాటిల్లో నీరు తాగడం వల్ల అనూహ్యమైన ఆరోగ్య పలితాలు లభిస్తాయని వేదాల్లో చెప్పబడి ఉంది. స్వామి దయానంద అందించిన 'బ్యాక్‌ టు వేదాస్‌' అనే నినాదంతో సమాజానికి మేలు చేసేలా తాము డాక్టర్‌ కాపర్‌ సీమ్‌లెస్‌ కాపర్‌ వాటర్‌ బాటిళ్ల వ్యాపారాన్ని ఎంచుకున్నట్టుగా ఎంఎస్‌ఆర్‌ ఇండియా సీఈవో మల్లారెడ్డి తెలిపారు. ఈ బాటిళ్లను మార్కెట్లోకి తెచ్చేందుకు తాము దాదాపు నాలుగేండ్లకు పైగా పరిశోధనలు జరిపినట్టుగా ఆయన 'నవతెలంగాణ'కు తెలిపారు. ఇందుకోసం ఎంతో సొమ్మును వెచ్చించినట్టుగా మల్లారెడ్డి పేర్కొన్నారు. ఎలాంటి ఇతర మెటల్స్‌ను ఉపయోగించకుండా అతుకులు లేని విధంగా ఒకోక్క సీసాలను 300 గ్రాముల బరువైన 100% రాగితో మార్కెట్లోకి తెచ్చినట్టుగా ఆయన వివరించారు.
మీ స్నేహితులకు రికమెండ్ చెయ్యండి